REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/493**-**15

30. novembar 2015. godine

B e o g r a d

ZAPISNIK

31. SEDNICE ODBORAZA ZDRAVLjE I PORODICU

 ODRŽANE 26. NOVEMBRA 2015. GODINE

Sednica je počela u 12,00 časova.

Sednici je predsedavala prof. dr Slavica Đukić Dejanović, predsednik Odbora.

Sednici su prisustvovali članovi Odbora: dr Ninoslav Girić, prof. dr Milan Knežević, prof. dr Mileta Poskurica, dr Aleksandar Radojević, mr. dr Ljubica Mrdaković Todorović, dr Radoslav Jović, dr sc. med. Darko Laketić, Anamarija Viček i dr Milan Latković.

Sednici Odbora prisustvovali su zamenici odsutnih članova Odbora: dr Dragana Barišić (dr Predrag Mijatović) i dr Aleksandar Peranović (dr Vesna Rakonjac) i Mirko Čikiriz (dr Ljiljana Kosorić).

Sednici nisu prisustvovali članovi Odbora: dr Branislav Blažić, prof. dr Dušan Milisavljević, Milena Ćorilić, Srđan Kružević, kao ni njihovi zamenici.

Sednici su prisustvovali i predstavnici Ministarstva zdravlja: prim. dr Zoran Panajotović, pomoćnik ministra u Sektoru za inspekcijske poslove, Slađana Đukić, pomoćnik ministra u Sektoru za zdravstveno osiguranje i dr Nebojša Jokić, viši savetnik.

Na predlog predsednice Odbora, jednoglasno, usvojen je sledeći:

D n e v n i r e d

 1. Razmatranje predstavki građana i organizacija upućenih Odboru;

 2. Razno.

Pre prelaska na razmatranje utvrđenog dnevnog reda, usvojeni su, bez primedaba, zapisnici 29. i 30. sednice Odbora, koje su održane 17. i 19. novembra 2015. godine.

 Prva tačka dnevnog reda – **Razmatranje predstavki građana i organizacija upućenih Odboru**

 Predsednica Odbora prof. dr Slavica Đukić Dejanović je podsetila prisutne da Odbor u okviru svoje predstavničke i kontrolne uloge razmatrapredstavke građana i organizacija koje su mu upućene, te da je Radna grupa za razmatranje predstavki u sastavu: dr sc. med. Darko Laketić, dr Ninoslav Girić i dr Aleksandar Radojević održala sastanak na kojima je razmotrila predstavke trećeg kvartala 2015. godine. Zatim je dala reč dr sc. med. Darku Laketiću, izvestiocu Radne grupe.

 Dr sc. med. Darko Laketić je izvestio Odbor da je Radna grupa razmotrila 15 predstavki, koje su sa predlozima za njihovo rešavanje, radi lakšeg praćenja, navedene u preglednoj informaciji e-parlamenta. Potom je izneo sledeće:

1. Podnosilac: **Privredna komora Srbije** (404-1919/15 **od 30.07.2015)**

Predmet: Inicijativa za povlačenje Predloga zakona o izmenama i dopunama Zakona o javnim nabavkama, koji je bio u skupštinskoj proceduri po hitnom postupku u julu mesecu ove godine.

Predlog Radne grupe: Obavestiti podnosioca da je za razmatranje navedenog zakona nadležan Odbor za finansije, republički budžet i kontrolu trošenja javnih sredstava i da je Zakon o izmenama i dopunama Zakona o javnim nabavkama Narodna skupština donela 31. jula 2015. godine.

2. Podnosilac: **Nataša Radovanović, Požarevac** (07-3735/13 **od 06.08.2015)**

Predmet: Imenovana traži da se hitno razmotre odluke tužilaca, odnosno da im se naloži da pokrenu krivični postupak i preduzmu gonjenje po službenoj dužnosti zbog dela koje je prijavila.

Predlog Radne grupe: Obavestiti imenovanu da je saglasno Ustavu Republike Srbije, Javno tužilaštvo samostalni državni organ koji goni učinioce krivičnih i drugih kažnjivih dela i preduzima mere za zaštitu ustavnosti i zakonitosti, te da ovaj odbor nema ingerencije da postupa po ovoj predstavci odnosno da naloži kako će organ u konkretnom slučaju da postupi.

3. Podnosilac: **Prim. dr** **Siniša Čelojević, Opšta bolnica Negotin** (07-1949/15 **od 29.07.2015)** Predmet: Imenovani iznosi da je bez valjanog razloga smenjen sa mesta šefa Odeljenja ginekologije i akušerstva Opšte bolnice Negotin, čime mu je kao stručnjaku učinjena nepravda, jer smatra da je smena rezultat njegove nacionalne i političke pripadnosti.

Predlog Radne grupe: Obavestiti imenovanog da Odbor nije nadležan za kadrovska pitanja u zdravstvenoj ustanovi, s obzirom na to da prema članu 131. Zakona o zdravstvenoj zaštiti direktor organizuje rad i rukovodi procesom rada, odnosno odgovoran je za zakonitost rada zdravstvene ustanove.

4. Podnosilac: **Mirjana Kerkez, Pančevo** (07-2515/15 od 08.10.2015**)**

Predmet: Imenovana iznosi probleme nastale tokom lečenja njenog šestogodišnjeg deteta na Klinici za nerologiju i psihijatriju za decu i omladinu KCS. Naime, za vreme lečenja deteta na ovoj klinici lekar je tražio da se hitno obavi snimanje deteta magnetnom rezonancom i to u određenoj privatnoj zdravstvenoj ustanovi, nakon čega roditelji nisu mogli da ostvare pravo na refundaciju sredstava za obavljenu zdravstvenu uslugu. Rešenjem RFZO-a njihov zahtev za refundaciju je odbijen kao neosnovan jer je ocenjeno da pružena zdravstvena usluga u privatnoj ustanovi nije bila hitna.

Predlog Radne grupe: Odbor je zaključio da predstavku prosledi Ministarstvu zdravlja, Sektoru za inspekcijske poslove na nadležnost.

5. Podnosilac: **Stomatološka komora Srbije** (06-2260/15 od 22.09.2015. i 07.10.2015**)** Predmet: Povodom donetog Zakona o načinu određivanja maksimalnog broja zaposlenih u javnom sektoru i najavljene racionalizacije u zdravstvenom sistemu, SKS prosleđuje Zaključak sa sastanka stomatoloških službi, održanog 30. septembra 2015. godine, radi zaštite profesionalnih interesa doktora stomatologije. U vezi sa tim traže prisustvo na sednici Odbora na kojoj bi se razmatralo pitanje položaja doktora stomatologije.

Predlog Radne grupe*:* S obzirom da racionalizacija broja zaposlenih u ovim službama nije u opisu poslova Odbora, treba u direktnom kontaktu sa Ministarstvom zdravlja tražiti smernice za danje postupanje po ovoj predstavci.

6. Podnosilac: **Savez organizacija bubrežnih invalida RS**(180-2137/15 od 4.10.2015**)** Predmet: Inicijativa Saveza organizacija bubrežnih invalida Republike Srbije za izmene odredaba čl. 64. i 65. Zakona o zdravstvenom osiguranju, kojima bi se osiguranicima koji se u životu održavaju hemodijalizom omogućilo jedno od osnovnih ljudskih prava, pravo na slobodu kretanja. Naime, Savez smatra da su navedene važeće odredbe Zakona ograničavajuće jer se pacijentima na dijalizi uskraćuje jedno od osnovnih ljudskih prava- pravo na slobodu kretanja, i osporava im se pravo da o trošku države, tj. RFZO obezbede sebi dijalize za vreme boravka van Republike Srbije, bilo da su na odmoru, poslovno ili iz drugih razloga. S tim u vezi traže hitne izmene Zakona o zdravstvenom osiguranju, tako da osigurano lice na hroničnom hemodijaliznom programu, za vreme privatnog boravka u inostranstvu, ima pravo na korišćenje usluga stranih dijaliznih centara na teret sredstava obaveznog zdravstvenog osiguranja u punom iznosu, što ostvaruje na osnovu izveštaja lekara dijaliznog centra ili izabranog lekara. S tim u vezi, Savez traži i da se sa stranim osiguravajućim zavodima-fondovima dogovore sve procedure kako bi ovo pravo bilo ostvareno. Do usvajanja izmena zakona, Savez traži da RFZO donese Uputstvo kojim će se pacijentima na hemodijaliznom programu omogućiti usluga hemodijalize u inostranstvu, tokom privatnog boravka, na teret RFZO-a, i to izdavanjem dokumenta koji obavezuje RFZO da stranom dijaliznom centru plati troškove hemodijalize ili pacijentu u roku od 15 dana po povratku, na osnovu podnetog računa o plaćenim dijalizama.

Predlog Radne grupe: Odbor je zaključio da predstavku prosledi Ministarstvu zdravlja i RFZO na razmatranje, s molbom da Odbor izveste o mišljenju povodom podnete inicijative.

7. Podnosilac: **Savez organizacija bubrežnih invalida RS** (5-2615/15 od 15.10.2015**)** Predmet: Inicijativa za izmenama i dopunama Zakona o transplantaciji organa, kao i za hitnim organizacionim promenama Uprave za biomedicinu i celokupnog sistema organizacije transplantacije organa u Srbiji, kojim se Savez pridružio inicijativi koju su ranije pokrenule Transplantaciona mreža Srbije i Bioetičko društvo Srbije. Razlog za pokretanje ove inicijative je izuzetno teška situacija u transplantacionoj medicini u našoj zemlji koja se prvenstveno ogleda u izuzetno malom broju donora, zatim nepostojanju precizne liste čekanja, kao i rang liste pacijenata koji čekaju na organ, lošoj organizaciji u Upravi za biomedicinu i transplantacionom programu uopšte, nepostojanju zvanično referentnih zdravstvenih ustanova po organima za transplantaciju, slabo razvijenoj mreži donor bolnica i malom broju edukovanih transplantacionih koordinatora.

Predlog Radne grupe: Odbor je zaključio da predstavku prosledi Ministarstvu zdravlja i RFZO na razmatranje s molbom da Odbor izveste o mišljenju povodom podnete inicijative.

8.Podnosilac: **Medicinske sestre i tehničari Srbije** (07-2472/15 od 07.10.2015**)** Predmet: Predstavka anonimnih medicinskih sestara i zdravstvenih tehničara, koji ukazuju na nezakonit rad Radmile Ugrice, direktorke Komore medicinskih sestara i zdravstvenih tehničara Srbije i traže da se izvrši nadzor nad zakonitošću rada i akata ove komore.

Predlog Radne grupe: Odbor je zaključio da predstavku prosledi Ministarstvu zdravlja na nadležnost, saglasno članu 49. Zakona o komorama zdravstvenih radnika.

9. Podnosilac: **Alijansa za zaštitu prirode, prava životinja i prava ljudi** (07-2395/15 od 06.10.2015**)** Predmet: Predstavka Alijanse kojom upozorava na nepoštovanje Zakona o zaštiti potrošača, što za posledicu ima ugrožavanje života i zdravlja ljudi hranom životinjskog porekla koja se prodaje bez naznačenog upozorenja o opasnosti takve hrane.

Predlog Radne grupe: S obzirom na to da Ministarstvo zdravlja obavlja poslove državne uprave koji se između ostalog odnose i na zdravstvenu ispravnost životnih namirnica, Odbor je zaključio da predstavku prosledi Ministarstvu zdravlja, Sektoru za javno zdravlje i programsku zdravstvenu zaštitu, na nadležnost.

10. Podnosilac: **Udruženje ''Pacijenti protiv psorijaze 3P''** (06-2666/15 od 19.10.2015**)** Predmet: Predstavka Udruženja ''Pacijenti protiv psorijaze 3P'', kojom predočavaju probleme sa kojima se oboleli od psorijaze suočavaju u svakodnevnom životu i traže ravnopravni tretman kao i pacijenti oboleli od drugih sistemskih bolesti za koje RFZO plaća lečenje.

Naime, podnosioci predstavke ističu da je savremena biološka terapija dostupna pacijentima u svim zemljama u našem okruženju i u zemljama EU, i da bi se adekvatnom i pravovremenom terapijom sprečile komplikacije psorijaze koje više koštaju RFZO i društvo u celini nego što bi koštala odgovarajuća i na vreme uvedena terapija za ovu bolest.

Predlog Radne grupe: Odbor je zaključio da predstavku prosledi i Ministarstvu zdravlja i Republičkom fondu za zdravstveno osiguranje na nadležnost s molbom da Odbor izveste o ostvarivanju prava na zdravstvenu zaštitu ovih osiguranika.

11. Podnosilac: **Klinika za stomatologiju Niš** (11-125/15 od 23.11.2015**)** Predmet: Predstavka doc. dr Aleksandra Mitića, direktora Klinike za stomatologiju u Nišu, kojom traži da se što hitnije iznađu mogućnosti za rešavanje problema koje ova zdravstvena ustanova ima zbog malog broja higijeničara za održavanje zgrade površine 3.000 m2.

Predlog Radne grupe: Odbor je zaključio da predstavku prosledi Ministarstvu zdravlja na nadležnost saglasno odredbi člana 173a Zakona o zdravstvenoj zaštiti.

12. Podnosilac: **Borivoje Đorđević iz Udruženja '' Narodni parlamnet'', Leskovac** (07-2821/15 od 02.11.2015**)** Predmet: Predstavka Udruženja „Narodni parlament“ iz Leskovca kojom upoznaju Odbor da je njihovo istraživanje, koje je sprovedeno na uzorku od 54 lokalne samouprave, pokazalo da institut savetnika za zaštitu prava pacijenata u praksi ne fukcioniše s obzirom na to da ovi savetnici nisu dostupni građanima, kao i da nije zadovoljavajući kvalitet njihovog rada i kompetenost u pogledu poznavanja propisa iz oblasti zdravstva koji je neophodan za obavljanje ove dužnosti. Takođe ističu da saveti za zdravlje u lokalnoj samoupravi nisu izvršili zakonsku obavezu da dostave izveštaj o svom radu ministarstvu nadležnom za poslove zdravlja, odnosno da u većini gradova i opština saveti za zdravlje nisu ni obrazovani.

Predlog Radne grupe: Odbor je zaključio da od Ministarstva zdravlja traži informaciju o izvršavanju Zakona o pravima pacijenata u pogledu rada savetnika za zaštitu prava pacijenata odnosno obrazovanja i rada saveta za zdravlje, saglasno članu 44. Poslovnika Narodne skupštine prema kome pored ostalog Odbor u okviru svog delokruga prati izvršavanje zakona i drugih akata.

13. Podnosilac: **Dr Dragan Arsić iz Kraljeva** (06-1731/15 od 12.11.2015**)** Predmet: Dr Dragan Arsić iz Kraljeva u ime 42 delegata Skupštine Lekarske komore Srbije upoznaje Odbor da jedna interesna grupa već godinama uzurpira LKS i da se na neprimeren način bogati na štetu svih lekara Srbije. U prilogu dostavlja tabelu njihovih primanja i inicijativu za opoziv predsednice Skupštine LKS dr Jadranke Ravić. Takođe, traži da usmeno pred Odborom obrazloži ovu inicijativu.

Predlog Radne grupe: Predstavku proslediti Ministarstvu zdravlja na nadležnost, saglasno članu 49. Zakona o komorama zdravstvenih radnika, prema kojem nadzor nad zakonitošću rada i akata komore vrši ministarstvo nadležno za poslove zdravlja.

14. Podnosilac: **Slađana Čomić, Sirig** (18 Broj 120-1502/14 od 26.11.2015.) Predmet: Urgenicja i apel imenovane za materijalnu pomoć u iznosu od 2.100 evra kako bi se njenom detetu obolelom od cerebralne paralize omogućio nastavak lečenja, budući da mu predstoji još jedna operacija koju realizuju ruski hirurzi. U predstavci navodi da je samohrana majka i da nema sredstva da svom detetu obezbedi neophodno lečenje.

Predlog Radne grupe: Odbor je već razmatrao ovu predstavku i prosledio je Ministarstvu zdravlja, s molbom da razmotri mogućnost lečenja deteta posredstvom Budžetskog fonda za lečenje oboljenja, stanja ili povreda koje se ne mogu uspešno lečiti u Republici Srbiji. S obzirom na zdravstveno stanje deteta i neophodnu dinamiku u lečenju navedenog oboljenja, kao i materijalnog stanja imenovane, Odbor je tražio da bude obavešten o mogućnosti rešavanja ovog pitanja.

 Izvestilac je taksativno naveo i pristigle odgovore na zaključke i dopise Odbora povodom ranije razmatranih predstavki. Obavestio je prisutne da je na incijativu Helsinškog odbora za ljudska i manjinska prava u Narodnoj skupštini, 29. oktobra 2015. godine, održana javna prezentacija istraživanja na temu ''Život u zajednici - osnovno ljudsko pravo'', te da su ovom skupu prisustvovali predsednica Odbora i drugi zainteresovani članovi odbora.

 U diskusiji koja je usledila, učestvovali su: prim. dr Zoran Panajotović, prof. dr Slavica Đukić Dejanović, dr Radoslav Jović, Mirko Čikiriz, dr Ninoslav Girić, Slađana Đukić, dr sc. med. Darko Laketić i dr Aleksandar Radović.

Prim. dr Zoran Panajotović, pomoćnik ministra u Sektoru za inspekcijske poslove, najavio je da će ovom odboru uskoro biti prosleđeni odgovori na neke od navedenih predstavki, s obzirom na to da ih je Ministarstvo već razmatralo. Predstavku Alijanse za zaštitu prirode, prava životinja i prava ljudi, kojom se upozorava na ugrožavanje života i zdravlja ljudi hranom životinjskog porekla, uputio je na Ministarstvo poljoprivrede i zaštite životne sredine, kao nadležno za ovo pitanje, saglasno Zakonu o bezbednosti hrane, donetom 2009. godine. Objasnio je da je pitanje zdravstvene ispravnosti hrane (animalnog, biljnog i mešovitog porekla) pre donošenja pomenutog zakona bilo u nadležnosti Ministarstva zdravlja. U nadležnosti ovog ministarstva od životnih namirnica ostali su samo: dijetetski proizvodi, suplementi, voda za piće, prirodna mineralna, izvorska i stona voda, so za ljudsku ishranu, enzimi biljnog porekla i dečija hrana. S tim u vezi, obavestio je prisutne da je Nacrtom zakona o izmenama i dopunama Zakona o bezbednosti hrane, koji je nedavno prosleđen Ministarstvu zdravlja na mišljenje, predviđeno rešenje da se iz nadležnosti Ministarstva zdravlja preuzimaju aktivnosti sanitarnog nadzora nad licima koja su zakonom stavljena pod zdravstveni nadzor, a pomenute nadležnosti nad hranom se ne vraćaju Ministarstvu zdravlja i pored ranije dogovora o tome sa predstavnicima Ministarstva poljoprivrede i zaštite životne sredine.

 Mirko Čikirizse osvrnuo na pojavu negativnog stava građana u vezi sa odzivom državnih organa na njihove dopise, te je povodom toga upitao da li Ministarstvo zdravlja poseduje podatak o broju primljenih predstavki na godišnjem nivou, o broju/procentu prosleđenih odgovora podnosiocima, kao i o procentu osnovanih predstavki u odnosu na njihov ukupan broj.

Prim. dr Zoran Panajotović, pomoćnik ministra u Sektoru za inspekcijske poslove, istakao je da je građani svoje nezadovoljstvo pruženom zdravstvenom uslugom mogu da izraze pismenim, telefonskim, elektronskim putem ili neposredno, dolaskom u prostorije Sektora za inspekcijske poslove, uz napomenu da ovaj sektor nema dovoljan administrativni kapacitet da udovolji svim ovim zahtevima. Izneo je da se na dnevnom nivou ovom sektoru prosledi između 30 i 40 predstavki, uz napomenu da tu ne računa neposredno i telefonskim putem iznete probleme. Zatim, da prosek čekanja na odgovor zavisi od složenosti predstavke i težine zahteva, te da najčešće iznosi oko sedam dana. Rekao je da trenutno nema egzaktan podatak koliko predstavki na godišnjem nivou ovo ministarstvo primi i dodao da je skoro polovina od ukupnog broja neosnovana, što se utvrđuje izlaskom komisije na teren. Pomenuo je i da se približno 20% predstavki odnosi na kritiku odnosa zaposlenih u zdravstvu prema pacijentu i da ove navode nije lako dokazati, što izaziva dodatno nezadovoljstvo građana. Naglasio je da se naši građani, u situaciji kada su nezadovoljni radom u zdravstvu, retko žale direktoru zdravstvene ustanove ili načelniku odeljenja zdravstvene ustanove gde su lečeni, kao i savetniku za zaštitu prava pacijenata. Stoga, smatra da je neohodno edukovati građane, ali i savetnike za zaštitu prava pacijenata, koje postavlja lokalna samouprava, kao i zaštitnike prava osiguranika, koje postavlja RFZO, u cilju efikasnijeg ostvarivanja prava građana na kvalitetnu zdravstvenu zaštitu, ali i rasterećenja Ministarstva.

 Dr sc. med. Darko Laketićje podvukaoda je ovom odboru pristiglo 10 odgovora na ranije predstavke, kojih je bilo ukupno 17 i dodao da je ovaj prosek dobijanja odgovora od nadležnih institucija dobar. Pomenuo je da se na ovim sednicama razmatraju i anonimne predstavke jer je stav Odbora da građanima treba pružiti adekvatan odogovor, odnosno edukuvati podnosioce predstavki o načinu na koji mogu da ostvare svoje pravo na zdravstvenu zaštitu.

 Predsednik Odboraprof. dr Slavica Đukić Dejanović, istakla je da je Odbor obavešten od Ministarstva zdravlja uvek kada se proceni da su predstavke osnovane i kada su iste dalje procesuirane. Podsetila je na obavezu odbora, da saglasno članu 44. Poslovnika Narodne skupštine, razmatra pitanja iz svog delogruga i na ovaj način se upoznaje i sa sistemskim problemima u zdravstvu, koji se nakon toga uvrste u dnevni red sednice odbora.

 Dr Radoslav Jovićje primetio da su problemi u radu komorazdravsvenih radnika čest predmet predstavki građana ili institucija. S tim u vezi, pomenuo je predstavku dr Dragana Arsića iz Kraljeva, koju je podneo u ime 42 delegata Skupštine Lekarske komore Srbije. Smatra da bi Ministarstvo zdravlja u skladu sa zakonom, trebalo da izvrši analizu rada ove komore, da utvrdi propuste u njenom radu koji bi se izbegli u narednom periodu. Podsetio je da je krajem 2014. godine na sednici ovog odbora, državni sekretar Ministarstva zdravlja prof. dr Berislav Vekić najavio donošenje novog zakona o komorama zdravstvenih radnika, te dodao da treba što pre pokrenuti pitanje donošenje ovog zakona, kako bi se obezbedila pravna sigurnost za pacijente, ali i za davaoce zdravstvenih usluga.

 Predsednik Odboraprof. dr Slavica Đukić Dejanović je istakla da je ingerencija Ministarstva zdravlja u domenu unapređenja zdravlja i da su određene sumnje kao u tekstu predstavke pred nama u nadležnosti drugih organa; da je dobro da Odbor bude informisan o takvim stvarima, ali i da od Ministarstva zdravlja ne možemo očekivati da se bavi istragama koje su pre svega segment rada Mup-a i drugih nadležnih organa koji postupaju u ovim slučajevima.

 Dr Aleksandar Radojević je povodom predstavke koja se odnosi na rad Lekarske komore Srbije, sugerisao da se na nekoj od narednih sednica Odbora pozove podnosilac iste, kako bi izneo argumente koji bi pomogli nadležnim organima u cilju efikasnijeg rešavanja konkretnog problema.

Predsednik Odboraprof. dr Slavica Đukić Dejanović je ocenila da je predlog dr Radojevića osnovan, i da će u cilju efikasnosti zajedno sa svojom zamenicim dr Ljubiciom Mrdaković Todorović i dr Laketićem, primiti podnosioca navedene predstavke i o održanom sastanku izvestiti Odbor.

Dr Ninoslav Girić se osvrnuo na predstavku Slađane Čomić,samohrane majke koja apeluje da se njenom detetu obolelom od cerebralne paralize omogući nastavak lečenja. Objasnio je da ovu operaciju ruski hirurzi realizuju etapno, da ista daje pozitivne rezultate pre svega kod dece koja su mentalno očuvana, sa motoričkim deficitima. Naime, nakon ovih operacija je primetan napredak u hodu, kao i u aktivnostima samozbrinjavanja. Pomenuo je i da se imenovana više puta obraćala ovom odboru i apelovao da se u Ministarstvu zdravlja iznađu mogućnosti kako bi se pomoglo ovim malim pacijentima i njihovim roditeljima.

Slađana Đukić, pomoćnik ministra u Sektoru za zdravstveno osiguranje, rekla je da je Ministarstvo zdravlja postupalo povodom prethodno iznetog slučaja, odnosno da je lekarska komisija iznela stručno mišljenje, te da će od imenovane tražiti da dopuni dokumentaciju. U vezi sa predstavkom Udruženja ''Pacijenti protiv psorijaze 3P'', koji traže isti tretman kao i pacijenti oboleli od drugih sistemskih bolesti, upućen je dopis republičkoj stručnoj komisiji i RFZO-u, radi preduzimanja svih potrebnih mera kako bi se pomoglo ovim pacijentima. Obavestila je prisutne da je u Ministarstvu formirana radna grupa za izmenu Zakona o zdravstvenom osiguranju, koja će tim povodom razmatrati i inicijativu Saveza organizacija bubrežnih invalida Republike Srbije.

 Predsednik Odbora prof. dr Slavica Đukić Dejanović je zaključila da se ovim načinom rada, posredstvom svoje Radne grupe, Odbor efikasno informiše o pitanjima za koje su građani zainteresovani.

Nakon diskusije, Odbor je jednoglasno usvojio Predlog Radne grupe za rešavanje navedenih predstavki, dopunjen sa dva nova predloga za predstavke pod rednim brojem 9. i 13.

 Druga tačka dnevnog reda – **Razno**

 Povodom ove tačke dnevnog reda nije bilo predloga i diskusije.

 Sednica je završena u 13.30 časova.

 SEKRETAR PREDSEDNIK

Božana Vojinović Prof. dr Slavica Đukić Dejanović